Publicaziun nova 1997
Cudesch da documents grischun, tom III (nov), 1273-1303

(sp) Ils 19 da december vegn preschentada a Cuira ina impurtanta publicaziun nova sin il sectur da la perscrutaziun da l'istorgia grischuna. I sa tracta dal nov redigì III. tom dal cudesch da documents grischun, in'ediziun da lunga istorgia. L'onn 1937 ha la societad istorica antiquara dal Grischun concludì d'edir il cudesch da documents. L'ovra avess duì cumpigliar ils documents che pertutgan il Grischun davent da l'origin da l'uvestgieu da Cuira enturn l'onn 400 fin als artitgels da Glion da 1526. L'onn 1955 è il I. tom cumparì, redigì d'Elisabeth Meyer-Marthaler e da Franz Perret cun ils documents da 390 fin 1199, e 1973 è il II. tom cumparì che cumpiglia il temp da 1200 fin 1273. Il III. tom è vegnì terminà be fin la 4. furniziun e finescha cun l'onn 1300. Quest tom parzial è vegnì cumplettà l'onn 1985 cun registers ed uschia terminà. 
Il cudesch da documents grischuns è testà vinavant in grond desideri da la perscrutaziun istorica grischuna. Sin proposta da la societad istorica antiquara ha la Regenza grischuna concludì l'onn 1989 da cuntinuar cun l'ovra. Sco redacturs èn vegnids engaschads Lothar Deplazes ed Otto P. Clavadetscher. La finanziaziun dal cudesch da documents grischun è vegnida pussibilitada entras il chantun Grischun ed entras considerablas contribuziuns dal fond naziunal svizzer, da la citad da Cuira e da la societad istorica antiquara dal Grischun. Editur è l'archiv chantunal dal Grischun.
Il tom III (nov) dal cudesch da documents grischun ch'è gist cumparì cumpiglia ils documents che pertutgan il territori dal chantun Grischun da l'onn 1273 fin 1303. Ils quatter fascichels dal III. tom (1273-1300) ch'èn cumparids da 1961-1970 èn vegnids elavurads cumplettamain da nov: Il dumber dals documents ha quasi pudì vegnir dublà. Il material deriva da 107 archivs da la Svizra e da ses pajais vischinants. Stampads cun l'entir text èn documents che han in emettur u in adressat grischun u dal qual l'object sa chatta en il chantun Grischun. En furma da regestas èn edids ils documents che menziunan perditgas grischunas, garants u lieus d'emissiun grischuns u sumegliantas chaussas. Ils texts vegnan reproducids exactamain tenor l'original u tenor la megliera copia accessibla sco quai ch'ils principis moderns d'ediziun pretendan. Il commentari da materias, oravant tut l'identificaziun da las persunas e dals lieus è per part da caracter provisori e na duai betg anticipar la perscrutaziun specifica. Resultada è ina solida ovra da funtaunas che serva a l'istorgia grischuna ed a la mediavistica internaziunala.
Enturn 1300 vegn il territori grischun dominà sper l'uvestg cun ses domini che s'extenda sur las Alps ora da numerus signurs feudals seculars ed ecclesiastics sco represchentants da la suveranitad.
Quels èn avant las dretgiras, ils vischinadis e las persunas singulas ils pli impurtants purtaders da la tradiziun scritta en pergiaminas. En quest connex dominescha en il sid l'act notarial si da l'Italia ed en il nord la pergiamina da sigil. Davent dal 13avel tschientaner cumparan ils documents da furma maschadada da l'Engiadina e dils documents tudestgs scrits oravant tut dals scrivants da l'uvestg. La diversitad territoriala, politica e culturala dal territori retic cundiziunescha ina multifariadad da las funtaunas en scrit che giustifitgescha er vinavant in interess spezial da la perscrutaziun.